钦定古今图书集成/理学汇编/文学典/第041卷 > 高祐
## 钦定古今图书集成/理学汇编/文学典/第041卷 > 高祐

按《魏书》本传，“祐字子集，小名次奴，渤海人也。本名禧，
以与咸阳王同名，高祖赐名祐。司空允从祖弟也。祖
展，慕容宝黄门郎。太祖平中山，内徙京师，卒于三都
大官。父谠，从世祖灭赫连昌，以功拜游击将军，赐爵
南皮子。与崔浩共参著作，迁中书侍郎，转给事中、冀
青二州中正。假散骑常侍、平东将军、蓨县侯，使高丽”，
卒，赠安南将军、冀州刺史，假沧水公，谥曰康。祐兄祚，
袭爵东青州刺史。祐博涉书史，好文字杂说，材性通
放，不拘小节。初拜中书学生，转博士侍郎。以祐招下
邵郡群贼之功，赐爵建康子。高宗末，兖州东郡吏获
一异兽，献之京师，时人咸无识者，诏以问祐。祐曰：“此
是三吴所出，厥名鲮鲤，馀域率无，今我获之，吴楚之
地，其有归国者乎？”又有人于零丘得玉印一以献，诏
以示祐。祐曰：“印上有《籀书》二字，文曰‘宋寿’。寿者，命也。
我获其命，亦是归我之征。”显祖初，刘义隆子义阳王
昶来奔，薛安都等以五州降附，时谓祐言有验。高祖
拜秘书令。后与丞李彪等奏曰：“臣等闻典谟兴话言，
所以光著；载籍作成事所以昭扬。”然则《尚书》者，记言
之体，《春秋》者，录事之辞。寻览前志，斯皆言动之实录
也。夏殷以前，其文弗具；自周以降，典章备举。史官之
体，文质不同；立书之旨，随时有异。至若《左氏》，属词比
事，两致并书，可谓存史意而非全史体。逮司马迁、班
固，皆博识大才，论叙今古，曲有条章，虽周达未兼，斯
实前“史之可言者也。”至于后汉、魏、晋，咸以放焉。惟圣
朝创制上古，开基长发，自始均以后，至于成帝，其间
世数久远，是以史弗能传。臣等疏陋，忝当史职，披览
《国记》，窃有志焉。愚谓自王业始基，庶事草创，皇始以
降，光宅中土。宜依迁、固大体，令事类相从，纪传区别，
表志殊贯，如此修缀，事可备尽。伏惟陛下先天开物洪宣帝命，太皇太后淳曜二仪，惠和王度，声教之所
渐洽，风译之所覃加，固已义振前王矣。加太和以降，
年未一纪，然嘉符祯瑞，备臻于往时；洪功茂德，事萃
于曩世。“会稽伫《玉牒》之章，岱宗想《石记》之列。而秘府
策勋，述美未尽，将令皇风大猷，或阙而不载；功臣懿
绩，或遗而弗传。著作郎已下，请取有才用者，参造国
书。如得其人，三年有成矣。然后大明之德，功光于帝
篇；圣后之勋，业显于皇策。佐命忠贞之伦，纳言司直
之士，咸以备著载籍矣。”高祖从之。高祖从容问祐曰：
“比水旱不调，五谷不熟，何以止灾而致丰稔？”祐对曰：
“昔尧汤之运，不能去阳九之会。陛下道同前圣，其如
小旱何？但当旌贤佐政，敬授民时，则灾消穰至矣。”又
问止盗之方，祐曰：“昔宋钧树德，害兽不过其乡；卓茂
善教，蝗虫不入其境。彼盗贼者，人也，苟训之有方，宁
不易息。当须宰守贞良，则盗止矣。”祐又上疏云：“今之
选举，不采职治之优劣，专简年劳之多少，斯非尽才
之谓。宜停此薄艺，弃彼朽劳，唯才是举，则官方斯穆。
又勋旧之臣，虽年勤可录，而才非抚人者，则可加之
以爵赏，不宜委之以方任。所谓王者可私人以财，不
私人以官者也。”高祖皆善之，加给事中、冀州大中正，
馀如故。时李彪专统著作，祐为令，时相关预而已。出
为持节、辅国将军、西兖州刺史、假东光侯，镇滑台。祐
以郡国虽有太学，县党宜有黉序。乃县立讲学，党立
教学，村立小学。又令一家之中自立一碓，五家之外
共造一井，以供行客，不听妇人寄舂取水。又设禁贼
之方，令五五相保，若盗发则连其坐。初虽似烦碎，后
风化大行，寇盗止息。转宋王刘昶傅，以昔参定律令
之勤，赐帛五百匹、粟五百石、马一匹。昶以其官旧年
耆雅相祗重，妓妾之属，多以遗之。拜光禄大夫，傅如
故。昶薨后，征为宗正卿，而祐留连彭城，久而不赴。于
是尚书仆射李冲奏祐散逸，淮、徐无事，稽命处刑三
岁，以赎论。诏免卿任，还复光禄。太和二十三年卒，太
常议谥曰炀侯。诏曰：“不遵上命曰灵，可谥为灵。”
子和璧，字僧寿，有学问，中书博士，早卒。

和璧子颢，字门贤，学涉有时誉。自司空参军转员外
郎，袭爵建康子，迁符玺郎中，出为冀州别驾。未之任，
属刺史元愉据州反，世宗遣尚书李平为都督，率众
讨之。平以颢彼州领袖，乃引为录事参军，仍领统军。
军机取舍，多与参决。擒愉之后，别党千馀人皆将伏
法。颢以为“拥逼之徒，前许原免，宜为表陈请。”平从之，
于是咸蒙全济。事定，颢仍述职。时军旅之后，因之饥
馑，颢为纲纪，务存宽静，甚收时誉。寻加陵江将军，坐
事免。久之，除镇远将军，迁辅国将军、中散大夫，转征
虏将军，仍中散。卒，时年四十九。赠平东将军、沧州刺
史，谥曰惠。

子德正，袭。武定中，黄门侍郎。

颢弟雅，字兴贤，有风度。自给事中稍迁司徒府录事
参军、定州抚军府长史。卒，年三十四。天平中，追赠散
骑常侍、平北将军、冀州刺史。

子德干，早有令问，任城太守。卒。

雅弟谅，字修贤，少好学，多识强记，居丧以孝闻。太和
末，京兆王愉开府，辟召。高祖妙简行佐，谅与陇西李
仲尚、赵郡李凤起等同时应选。稍迁太尉主簿、国子
博士。正光中，加骁骑将军，为徐州行台。至彭城，属元
法僧反叛，逼谅同之，谅不许，为法僧所害，时年四十
一。朝廷痛惜之，赠左将军、沧州刺史。又下诏，以谅“临
危授命，诚节可重，复赠使持节、平北将军、幽州刺史，
赠帛二百匹，优一子出身，谥曰忠侯。三子。长惠胜，武
定中，司徒外兵参军。谅造《亲表谱录》四十卷，自五世
已下，内外曲尽，览者服其博记。

祐弟钦，幼随从叔济使于刘义隆，还为中书学生，迁
秘书中散。年四十馀，卒。

子法永，诸王从事中郎，亦早亡。

祐从父弟次同，永安末，抚军将军、定州刺史。

子干邕，永熙中，司空公、长乐郡开国公。

干邕弟敖曹，天平中，司徒公、京兆郡开国公。